**МІРЖАҚЫП ДУЛАТОВТЫҢ ӘДЕБИ МҰРАСЫ**

Нареге Гүлназ Қойшыбайқызы

М.Дулатов атындағы 136 мектеп-гимназиясының

 қазақ тілі мен әдебиеті пәні мұғалімі

Ұлттың зиялысы – Міржақып Дулатов 1885 жылы Торғай уезіне қарасты Сарықопа облысының бірінші ауылында дүниеге келген. Әкесі жастайынан балаларын оқу-білім алуға баулыған. Әкесі – Дулат аймағына аты танымал шебер кісі болған, ал, анасы – Дәмеш әнші. Міржақып алғашқы сауатын ауыл молдасынан оқып, хат таниды. Білімі тек молдадан дәріс алумен шектелмейді. 1897-1902 жылдары ауыл мектебінде орысша сабақ беретін Мұқан мұғалімнен білімін толықтырады. Аталмыш мектеп Міржақыпты тұлға ретінде қалыптасуына мол мүмкіндік береді. Қазақтың біртуар азаматы, ақын, жазушы, ағартушы – Міржақып Дулатовқа биыл 138 жыл толады. Қоғам қайраткері көзі тірісі кезінде қазақ үшін аянбай тер төккен тұлғаның бірі. Ірі істердің басында жүріп, қалың халықтың сөзін жеткізе білген әрі қазақ қоғамы оқыған, тоқыған, білімді болсын деп түрлі зерттеулер жасап, еңбектер жазған. Міржақып Дулатұлы – әдебиеттің түрлі жанры бойынша туынды жазған қаламгер. Алғаш рет баспа бетін көріп, жарыққа шыққан көркем туындысы – «Оян қазақ!» кітабы. Аталмыш кітап Петербург қаласында жарық көрді. «Оян қазақ!» өлеңі шыққан кезден-ақ қазақ даласын дүр сілкіндіргені айдан анық. Кітап мазмұны жалынды сөз бен үндеуге құралып, қалың халықты оятуға түрткі болсын һәм әділетсіздікпен күресуге негізделген өлеңдерден тұрады. Бұл туындыдан кейін 1913 жылы Орынборда «Азамат» және 1915 жылы «Терме» атты өлеңдер жинағы жарық көрді. Міржақып қалам тербеткен тағы бір жанр – проза. «Бақытсыз Жамал» романы 1910 жылы Қазан қаласында басылып шықты. Жазушының бұл туындысы – қазақ әдебиетінде проза үлгісінде жазылған тұңғыш роман. Сонымен қатар, пьеса жазған. Пьесаның аты – «Балқия». Пьеса 4 перделі драмаға құралған. Туынды алғаш рет Орынбор қаласында 1922 жылы басылып шықты.

Алаш азаматының әдебиеттану ғылымына қосқан үлкен мұрасының бірі – «Абай» атты мақаласы. Бұл мақала Ұлы ақын Абайдың дүниеден өткеніне он жыл болған кезінде шарыққа шыққан. Және де Абайдың Шыңғыс тауында өмір сүріп, сол мекенде дүниеден өткендігін айтады. Міржақып Дулатұлы аталмыш мақаласында Абайдың өмірі, отбасы туралы да сөз етіп өтеді. Мақалада басты назар аударатыны – Міржақып Дулатұлының Абайды ерекше бағалап, өзінше пікір білдіруі. Абай сынды ақынның қадірін білмеу қазақ халқының зор кемшілігін көрсетуге толық жарайды, себебі — қазақ басқа жұртпен үзеңгі қағысып, тең халық болып жасай алмауы — тарихы, әдебиеті жоқтықтан. Тарихы, әдебиеті жоқ халықтың дүниеде өмір сүруі, ұлттығын сақтап, ілгері басуы қиын. Әдебиеті, тарихы жоқ халықтар басқаларға сіңісіп, жұтылып, жоқ болады. Қай жұрттың болса да жаны — әдебиет, жансыз тән жасамақ емес. Қайдан өрбігенін, қайдан өскенін, ата-бабалары кім болғанын, не істегенін білмеген жұртқа, бұл талас-тартыс, тар заманда арнаулы орын жоқ. Сондықтан Абайдың аты жоғалуы, мұнан кейін де шығатын Абайлар сондай ескерусіз ұмытылу ықтималы қазақтың жоғалуымен, қазақ атты халықтың ұмытылуымен бірдей [1,198]. Міржақыптың осы пікірінің өзінде Абайға қатысты мадақтаудың үлкен пайымы жеткізіліп тұр.

Қоғам қайраткері тек әдебиетте ғана емес журналистік салада да ерең еңбек етті. Міржақып өзінің журналистік қызметін алғаш рет Петербург қаласында бастады. «Серке» газетінің бірінші нөмірінде Міржақыптың қалың қазақты оятуға бағыттылған «Жастарға» өлеңі басылып шығады. Бұл «Серке» газеті «Үлфәт» газетінің қосымша қазақ тілінде басылып шыққан шығарылымы. М. Дулатұлы А. Байтұрсынұлымен бірге ағартушылық-демократиялық бағыттағы тұңғыш бейресми басылым – «Қазақ» газетінің негізін қалаған. Сонымен қатар, Міржақып қалған өмірін қазақты өркендеуін көздеп аз уақыт «Ақ жол» газетінің редакциясында қызмет еткен. Бұл жұмыстан кейін Семей облысының сот органдарында жұмыс атқарған. Әртүрлі салада қызмет етіп, қазақ халқының зиялы қауым болуына атсалысқан Міржақып Дулатовтың сан қырлы қабілеттерін көре аламыз[2]. Міржақып Дулатұлының ағартушылық жолы мектепте ғана емес, үлкен институтта сабақ берумен жалғасты. Ұлы тұлға 1922-1926 жылдары Орынбордағы Қазақтың халыққа білім беру институтында оқытушы болып істейді. Ұстаздық қызметіне қайта оралғаннан кейін екі бөлімнен тұратын «Есеп құралын» дайындайды. Бұл кітап Ташкент қаласында басылып шықты. Жоғарыда аталып өткен Дулатұлы Міржақыптың шығармашылығын қай қырынан қарасақ та, оның жан-жақты білімді тұлға екендігін және елі үшін еміреніп түрлі зерттеу жасағандығын көреміз. Міржақып Дулатұлы қазақ тарихында ең алғашқы жәрдем көрсететін қорды ұйымдастырған азаматтың бірі. Қордың аты – «Жанар». Қор – I Дүниежүзілік соғыста қаза болып, босқынға айналған елге көмек көрсету мақсатында құрылған[3]. Тоқсан ауыз сөздің тобықтай түйіні, Міржақыптың біз таныстырған яки атап, талдап көрсеткен әдеби мұрасының тек ғана жартысы. Дегенмен, Міржақып Дулатұлының әдеби мұрасы қазақ халқының асыл қазынасы, баға жетпес байлығы. Оның мақалалары тарихтан сыр жетсе, өлеңдері мен зерттеулері болашақ ұрпақты ұлтжанды әрі білімді болуға тәрбиелейтін нағыз таптырмас құралдың бірі.

Пайдаланған әдебиеттердің тізімі:

1. Ісімақова А. Алаш әдебиеттануы. – Алматы : «Мектеп», 2009. – 560 б.
2. Алаш ақиықтары: мақалалар, деректі құжаттар, аудармалар. – Алматы: «Алаш», 2006. – 288 бет.
3. Иманбаева С. Міржақып Дулатов – Алаштың жарық жұлдызы. Алматы: Казмемагру, 2001. – 233 бет.